Pòniedzôłkòwi finał to je slédné pòtkanié i równoczasno pòdrechòwanié zéńdzeniów robionëch w rozmajitëch môlëznach Pòmòrzô, na jaczich mieszkańcowie i lëdze kùlturë mòglë gadac ò problemach i ùdbach, jaczé towarzą kùlturalnémù żëcémù w jich strzodowiszczu. Cél tëch zéńdzeniów to próba zdiagnozowaniô, co przeszôdzô w rozwiju artiznë, òsoblëwie ti niejinstitucjonalny i szëkanié za rozwiązaniama. Pòstulatë w terenie bëłë rozmajité – gôdô òrganizatór Pioter Wëszomirsczi – jednym z nôczãscy pòwtórziwónëch bëła pòtrzéba wprowadzeniô wikszégò wspiarcô dlô niejinstitucjonalnëch pòdmiotów. Wspiéranié òddolnëch jinicjatiwów mô téż spòlëznowi wëmiar- zachãcywô do wikszi aktiwnoscë i òddanié dzejaniô w rãce òbëwatelów. Jesz jednym problemã z jaczim ùczãstnicë Kòngresu so chcą pòradzëc je kùltura w regionie, dali òd metropòlie. Finał Kòngresu Pòmòrsczi Kùlturë to mdą òbradë na témã kùlturë na nowé czasë i przëjãcé Deklaracje Kòngresu, jakô mô dac czerënk dzejaniów jaczé mają rozwinąc zaniedbóné gónë kùlturë na Pòmòrzim. Całosc mdze w Teatrze Wybrzeże w pòniedzôłk, zôczątk ò 10:30